Støre vil (angivelig) gjøre Ap til fredsparti | steigan.no
Støre vil (angivelig) gjøre Ap til fredsparti
Slik så den libyske byen Sirte ut etter at Norge hadde bombet landet etter ordre fra Stoltenberg og Støre.
Krig er fred! Uvitenhet er styrke!
Ap-leder Jonas Gahr Støre varsler at fredspolitikk blir en hovedstolpe i det nye partiprogrammet. Dette skriver NTB. Meldinga er gjengitt hos ABC Nyheter. Mannen som sammen med Jens Stoltenberg bærer hovedansvaret på norsk side for at Libya ble bombet i stykker og sluttet å fungere som stat, vil velgerne oss til å tro at han er blitt en fredsengel.
«En aktiv politikk for at Norge er et land i fred.» Det er ordene Støre bruker om initiativet. Men også NTB ser den utilsiktede ironien i disse uttalelsene, for byrået kommenterer dette slik:
«Når det gjelder de store linjene, varsler Ap-sjefen stabilitet.
Det betyr at Nato-alliansen ligger fast. Støre vil heller ikke kaste ut de amerikanske soldatene som øver og trener i Norge, og han ønsker å videreføre det militære nærværet i land som Afghanistan, Irak og Jordan.
Samtidig skal Norge fortsette å øke forsvarsbudsjettene oppover mot 2 prosent av brutto nasjonalprodukt (BNP), i tråd med Natos mål.
Med andre ord: Norge skal fortsette å ruste opp.
– Vi kommer til å måtte se at vi bruker mer av fellesskapets ressurser på forsvar i årene som kommer, på grunn av den internasjonale situasjonen vi har, sier Støre.
– Vi må betale for det forsvaret som er nødvendig i den tida vi lever i.»
Vi skal øke militærutgiftene med mangfoldige milliarder kroner, vi skal være en del av NATOs krigsmaskineri og vi skal ha USAs tropper på norsk jord. Alt blir ved det gamle – bortsett fra at det skal kalles aktiv fredspolitikk.